**Csongrád Város Polgármesterétől „M”**

**Száma:** Szo/54-2/2022

**Témafelelős:** Vinczéné Dudás Katalin

***ELŐTERJESZTÉS***

***Csongrád Városi Önkormányzat Képviselő-testületének***

***2022. június 30-ai ülésére***

**Tárgy:** *Javaslat:* *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet módosítására.*

**Tisztelt Képviselő-testület!**

A képviselő-testület 10/2020. (II. 21.) önkormányzati rendelete (a továbbiakban: R.) szabályozza a különböző jogcímeken adható települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket.

A Szociális és Lakásügyi Iroda folyamatosan figyelemmel kíséri a központi jogszabályváltozásokat valamint a lakosság szociális, egészségügyi helyzetét és indokolt esetben javaslatot tesz a rendelet módosítására, kiegészítésére, aktualizálására.

A megváltozott gazdasági, jövedelmi viszonyokra tekintettel (minimálbér, nyugdíjemelés) a képviselő-testület 2022. január 27-i ülésén módosította a fenti rendeletét a fűtési és a rendszeres gyermekvédelmi kedvezményhez kapcsolódó támogatások kivételével.

Az elmúlt időszakban bekövetkezett globális nyersanyagárak, szállítási költségek megemelkedése, a kialakult inflációs helyzet indokolttá teszi a rászoruló családok, háztartások helyi szintű célzott és hatékony támogatását.

A fentiek miatt javaslom a fűtési támogatás jogosultsági jövedelemhatárának és havi összegének megemelését az alábbiak szerint:

**Javaslom, hogy a R. 10.§ (1) bekezdése helyébe az alábbi szöveg kerüljön:**

1. „ Fűtési támogatás adható annak a kérelmezőnek, akinek háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének ***300%-át***, egyszemélyes háztartás esetén az öregségi nyugdíjminimum ***350%****-át*.”

A módosítás következtében a jövedelemhatár többtagú háztartás esetén 71.250,- Ft-ról 85.500,- Ft-ra, egyszemélyes háztartás esetén 85.500,- Ft-ról 99.750,- Ft-ra változna.

**Javaslom, hogy a R. 10.§ (5) bekezdése helyébe az alábbi szöveg kerüljön:**

(5)” A támogatás havi összege ***5.000,- Ft/hónap***. Tűzifa igénylése esetén a támogatás mértéke 1,5 erdei m3tűzifa”.

A módosítás következtében a korábbi 3.000,- Ft/hó (egyedül élő esetén 3.500,- Ft/hó) összegű támogatás egységesen 5.000,-Ft-ra emelkedne. A folyósítás időtartama hat hónap (november-április), a támogatás az ügyfél által megjelölt szolgáltató (MVM Energiakereskedelmi Zrt., Csongrádi Közmű Kft., társasházi számla) számlájára történik változatlanul.

A rendszeres gyermekvédelmi kedvezményben részesülő gyermekek évente két alkalommal (augusztus, november hónapokban) állami költségvetés terhére 6.000-6.000,- Ft alapösszegű pénzbeli támogatásban (hátrányos, halmozottan hátrányos helyzetű gyermekek esetében 6.500,-6.500,- Ft) részesülnek.

Csongrád Városi Önkormányzat képviselő-testülete ezt az összeget egészíti ki a fenti R. 16.§ (2) bekezdése alapján augusztus és november hónapokban 5.000-5.000,- Ft összegű élelmiszervásárlási utalvánnyal az alábbiak szerint:

16. § (1) „A tárgyév augusztus 01. napján, valamint a tárgyév november 01. napján rendszeres gyermekvédelmi kedvezményre jogosult gyermek szülője/törvényes képviselője természetbeni (élelmiszervásárlási) települési támogatásra jogosult.

 (2)A természetbeni települési támogatás összege gyermekenként és alkalmanként nem lehet kevesebb, mint 3.000,- Ft és nem lehet több mint 5.000,- Ft. Kifizetése a pénzbeli támogatás átadásával egy időben esedékes tárgyév augusztus illetve november hónapban.”

A családok terhelő megnövekedett kiadások miatt javaslom az élelmiszervásárlási utalvány összegének megemelését.

**Javaslom, hogy a R. 16.§ (2) bekezdése helyébe az alábbi szöveg kerüljön:**

1. „A természetbeni települési támogatás összege gyermekenként és alkalmanként nem lehet kevesebb, mint ***4.000,- Ft*** és nem lehet több mint ***7.000,-*** Ft. Kifizetése a pénzbeli támogatás átadásával egy időben esedékes tárgyév augusztus illetve november hónapban.”

**Tisztelt Képviselő-testület!**

A Szociális és Lakásügyi Iroda folyamatosan figyelemmel kíséri a lakosság szociális és egészségügyi helyzetét és a megváltozott körülmények esetén javaslattal él a rendelet módosítására, kiegészítésére vagy új ellátási forma bevezetésére.

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását és kiegészítését.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

A képviselő-testület a jelenlegi makrogazdasági helyzetet figyelembe véve célzott és hatékony települési támogatások biztosításával kívánja a rászoruló családok szociális biztonságát erősíteni.

***2. Rendelet-tervezet megalkotása környezeti és egészségügyi következményei:*** az önkormányzati rendelet eltérő élethelyzetet kezelő települési támogatásra jogosító különböző jövedelemhatárai biztosítják a különböző élethelyzethez nyújtható hathatós segítség lehetőségét.

***3. Tervezett rendelet megalkotása adminisztratív terheket befolyásoló hatásai:*** nem növeli

***4. Jogszabály megalkotásának szükségessége, a rendeletalkotás elmaradásának várható következményei:***

Javaslatom bevezető részében részleteztem a rendelet megalkotásának szükségességét.

***5. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek a 2022. évi költségvetésben kerülnek biztosításra.

Csongrád, 2022. június 8.

 Bedő Tamás

 polgármester

**Csongrád Városi Önkormányzat Képviselő-testületének .../.... (...) önkormányzati rendelete**

**A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020.(II.21.) önkormányzati rendelet módosításáról**

Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdése szerinti feladatkörében eljárva a következőket rendeli el.

**1. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet

*a)* **10. § (1)** bekezdésében az „az öregségi nyugdíj mindenkori legkisebb összegének 250%-át” szövegrész helyébe az „az öregségi nyugdíj mindenkori legkisebb összegének **300%**-át” szöveg és az „egyszemélyes háztartás esetén az öregségi nyugdíjminimum 300%-át” szövegrész helyébe az „egyszemélyes háztartás esetén az öregségi nyugdíjminimum **350%**-át” szöveg,

*b)* **10. § (5)** bekezdésében az „ A támogatás havi összege nem lehet kevesebb, mint 3.000,- Ft, egyedül élő esetén 3.500,- Ft” szövegrész helyébe az „A támogatás havi összege **5.000,- Ft**,” szöveg,

*c)* **16. § (2)** bekezdésében a „települési támogatás összege gyermekenként és alkalmanként nem lehet kevesebb, mint 3.000,- Ft és nem lehet több mint 5.000,- Ft.” szövegrész helyébe a „települési támogatás összege gyermekenként és alkalmanként nem lehet kevesebb, mint **4.000,- Ft** és nem lehet több mint **7.000,- Ft**.” szöveg lép.

**2. §**

Ez a rendelet a kihirdetését követő napon lép hatályba.

|  |  |
| --- | --- |
| Bedő Tamáspolgármester  | Dr. Juhász Lászlójegyző  |

Végső előterjesztői indokolás

Az elmúlt időszakban bekövetkezett globális nyersanyagárak, szállítási költségek megemelkedése, a kialakult inflációs helyzet indokolttá teszi a rászoruló családok, háztartások helyi szintű célzott és hatékony támogatását. Ezért indokolt a fűtési támogatás jogosultsági jövedelemhatárának és havi összegének, valamint a Rendszeres gyermekvédelmi kedvezményhez kapcsolódó települési támogatás összegének megemelése az előterjesztésben foglaltak szerint.